《金缕曲 书扇赠徐湘浦世叔》
清代·熊琏

草色侵书幌。昼初长、燕语雕梁，山明翠嶂。积雨新晴天一碧，夜夜风清月朗。

最好是、松间石上。世味炎凉禅味远，篆烟轻、隔院钟敲响。

游仙梦，蓬瀛想。

幽人此际诗情爽，占韶华、有酒须倾，有花须赏。万绿阴遮临水阁，试把纱窗洞敞。

一任取、凭栏四望。手拍红牙翻水调，出诗词、付与青童唱。

檐樱熟，蔷薇放。

作者简介：熊琏，字商珍，号澹仙，又号茹雪山人，如皋人。有《澹仙诗钞》。